钦定古今图书集成/明伦汇编/官常典/第517卷 > 蒲察世杰
## 钦定古今图书集成/明伦汇编/官常典/第517卷 > 蒲察世杰

按《金史》本传：“世杰，本名阿撒，曷速馆，斡笃河人，徙辽
阳。初在梁王宗弼军中，为人多力，每与武士角力，赌
羊，辄胜之。能以拳击四岁牛，折胁死之。有粮车陷淖
中，七牛挽不能出，世杰手挽出之。宗敏为东京留守，
召置左右。海陵篡位，即立，以为护卫。海陵谓世杰曰：
‘汝勇力绝伦，令伐兄弟有异志者，期以十日除之，则
有非常之赏，仍尽以各人家产赐汝’。”世杰受诏而不
肯为。已过十日，海陵怒，面责之，世杰曰：“臣自誓不以
非道害物，虽死不敢奉诏。”海陵爱其勇，不之罪也。正
隆四年，调诸路兵伐宋，年二十以上、五十以下，皆籍
之，他使者唯恐不如诏书得数多。世杰往曷懒路，得
数少，海陵怪问之，对曰：“曷懒地接高丽，今若多籍其
丁，即有缓急，何以为备？”海陵喜曰：“他人用心，不能及
也。”除同知安国军节度使事，赐银二百五十两，绢彩
六百疋、马二匹。是时征发不已，民不堪命，犯法者众，
那人无长吏，狱囚积四百馀人。世杰到官月馀，决遣
略尽。入为宿直将军，以事往胡里改路，还奏：“契丹部
族大抵皆叛，百姓惊扰不安。今举国南伐，贼若乘虚
入据，东土根本之地，虽得江淮无益也。宜先讨平契
丹，南伐未晚。”海陵不悦曰：“诏令已出矣。今以三万兵
选将屯中都以北，足以镇压。”世杰又曰：“若东土大族
附于贼，恐三万众未易当也。”海陵不听。及发汴京，授
郑州防御使，领武捷军副总管。大军渡淮，世杰以军
三千护粮餫东下，败宋兵数千人，夺其战船甚众。至
和州境，击宋兵五万人，走之。明日，使其子兀迭领二
百八十骑为应兵，自领八百骑前战，连射六十馀人，
皆应弦而毙，宋兵遂奔溃。海陵欲观水战，使世杰领
水军百人试之。宋人舟大而多，世杰舟小，乃急进至
中流，取胜而还。大定初，世杰复取陕州，败宋兵石壕
镇，复败宋援兵三千人，遂围陕州。宋兵二千自潼关
来，世杰以兵二百四十迎击之，射杀十馀人，宋兵败
走。复败之于土壕山，生擒一将。复以兵三百至斗门
城，遇宋兵万馀，宋将三人挺枪来刺世杰，世杰以刀
断其枪，宋兵乃退。复以四谋克军败宋兵于土华，复
围陕州。世杰尝擐甲佩刀，腰箭百只，持枪跃马，往来
军中，敌人见而异之，曰：“真神将也。”亲率选卒二百馀
人，穴地以入，城遂拔。再破宋军三万人，复虢州。未几，
为卫州防御使，改河南路统军都监。召赴阙，上慰劳
良久，除西北路副统，赐厩马、弓矢、佩刀。从仆散忠义
讨契丹，贼平，改华州防御使，与徒单合喜经略陇右。
合喜复德顺，至东山堡，宋兵捍绝修路，世杰击走之，
追至城下。城中出兵约二万馀，败之，杀伤甚众。宋经
略使荆皋弃德顺走，世杰与左都监璋追破其军。改
亳州防御使，四迁通远军节度使。宋人辄入巩州境
粜米面，有司执之，世杰署案作“归附人”，纵遣之。译吏
蔡松寿诬府主谋叛，坐斩。十八年，起为弘州刺史，母
忧去职。累迁亳州防御使，卒。世杰少贫，然疏财尚气每临阵，敌众既败，必戒士卒毋纵杀掠。平居非忠孝
不言，亲贤乐善，甚获当世之誉云。